Көһәш тауы. Тарих уҡытыусыһы Аллабирҙин Дамир яҙып алған мәғлүмәт буйынса, боронғо заманда Көһәшҡол исемендәге ҡарт йәшәгән. Ул ҡарт оҫта һунарсы булған. Бер мәл ауылды һыу баҫҡан. Көһәшҡол ҡарт һыу баҫыуҙан ҡурҡып, әбейен алған да Оҙон туғай буйына, Ағиҙелдең аръяғына күсеп киткән. Бер ваҡыт уларҙың аҡ һыйыры юғала. Әбей һыйырын эҙләп ауылға йүнәлә. Һыйыр боҙ аша сығып киткән була. Әбей һыйыр артынан боҙ аша сығып барғанда боҙ аҫтына китеп һәләк була. Әбейе лә, һыйыры ла ҡайтмағас, бабай яңғыҙ тороп ҡала. Ул йәшәгән тауҙы Көһәш тауы тигәндәр. Ә яланын Көһәш туғайы тиҙәр.